Sipoonkorven kansallispuisto

Sipoonkorven kansallispuisto perustettiin vuonna 2011 ja oli perustettaessa Suomen 36. kansallispuisto. Se on laajuudeltaan 24 neliökilometriä ja sijaitsee Helsingin, Vantaan ja Sipoon alueilla. Sipoonkorven metsä on viimeisiä rakentamattomia ympäristöjä Suomen pääkaupunkiseudulla Nuuksion järviylängön ohella. Kansallispuiston alueella on erilaisia metsiä, soita ja kulttuurimaisemia. Maasto on alueella vaihtelevaa ja korkeuserot suuria. Metsät ovat monin paikoin kuusivaltaisia, ja lisäksi tuoreita lehtomaisia kankaita ja kalliometsiä on paljon. Sipoonkorven halki virtaa Sipoonjoen sivujoki Byabäcken, jonka varrella varsinkin lehtipuustoisilla alueilla on runsas lintukanta. Sipoonkorven kansallispuiston vesialueisiin kuuluvia järviä ovat Bakunkärrsträsket, Fallträsk, Gumböle träsk, Jöusjärv ja Storträsk. Suomen luonnonsuojeluliitto ja Natur och Miljö -järjestö teki ehdotuksen kansallispuiston perustamisesta Sipoonkorpeen vuonna 2006. Maaliskuussa 2011 eduskunta hyväksyi lain kansallispuiston perustamisesta, ja laki tuli voimaan 1. toukokuuta 2011. Virallisesti se avattiin 27. elokuuta 2011. Sipoonkorven alueet Sipoonkorpi voidaan jakaa erilaisiin alueisiin: Sipoonkorven pohjoinen alue Ängesböle Byabäcken Mariendal ja purolaakson rantaniityt Gladesåker ja sen reunametsät Hänsängsbäcken Böleberget-Gillerberget Sipoonkorven luoteinen alue Kuusijärvi Palokallio Bisajärvi Viirilänsuo Katronträsk Lindamorsmossen Sipoonkorven keskinen alue Fiskträsk Forsskogsbergen Bakunskärssträsket Hyppjaskär Hattmossen Dagermossa Älgspångberget Tobbgropen Sjöberget-Kurbergen Sipoonkorven läntinen alue Kalkkiruukki Roxängen ja Skoängen Holmnossen Grytberget Brannbergen Sipoonkorven lounainen alue Högberget Flatberget Storträsk-Gumböle träsk Norrberget Sipoonkorven itäinen alue Byträsk Fiskträskin kalliot Aborrträsk Kävijämäärät Sipoonkorpi on ollut pitkään lähiseudun asukkaille tärkeä virkistäytymisalue, ja vuonna 2010 alueella kävi 51 000 vierailijaa. Kansallispuiston perustamisvuonna 2011 kävijöitä oli 75 500. Vuonna 2017 kävijöitä oli 91 400 ja vuonna 2019 peräti 110 000. Loppuvuodesta 2019 avattiin Sipoonkorpeen kulkua helpottava Sudentassu-silta, jonka uskottiin kasvattavan kävijämääriä entisestään. Vuoden 2020 kävijämääräksi ilmoitettiin 204 000. Lähes kaksintuneen kävijämäärän syyksi nostettiin luonnossa virkistäytymisen suosio koronaviruspandemian aikana. Metsähallitus vastasi kysyntään lisäämällä Sipoonkorpeen katoksia, telttailupaikkoja ja pysäköintipaikkoja. Vuonna 2021 kävijämäärä oli 146 400. Tammi- ja heinäkuun 2023 välillä Sipoonkorvessa vieraili ennätykselliset 101 000 ihmistä. Retkeilymahdollisuudet Sipoonkorvessa on kuusi luontopolkua. Byabäckenin luontopolku on 1,4 kilometriä pitkä, Bakunkärrin kierros kaksi kilometriä, Knutersin kierros 3,8 kilometriä, Fiskträskin kierros 4,7 kilometriä ja Kalkinpolttajanpolku 4,8 kilometriä. Lisäksi Storträskille johtaa kilometrin pituinen esteetön reitti. Kuvia Lähteet Aiheesta muualla Sipoonkorpi (Sipoonkorven pienkohteita) Retkipaikka. Kuusijärven ja Sipoonkorven reittikartta (PDF) Metsähallitus. Metsähallitus kehittää Sipoonkorpea uusilla reiteillä ja tulipaikoilla 29.5.2020. Metsähallitus.